LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 220**

**2021. gada 7. septembrī plkst.10.00**

Videokonferences formātā

Sēdē piedalās:

**komisijas deputāti:**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**uzaicinātās personas:**

* Aizsardzības ministrijas Parlamentārā sekretāre **Baiba Bļodniece**
* Aizsardzības ministrijas valsts sekretārs **Jānis Garisons**
* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Aizsardzības ministrijas Juridiskā departamenta Tiesību aktu nodaļas vadītāja vietniece **Irina Šamarina**
* Aizsardzības ministrijas Krīzes vadības departamenta direktora vietnieks **Edgars Svarenieks**
* Aizsardzības ministrijas Krīzes vadības departamenta pārstāve **Ieva Rubļevska**
* Nacionālo bruņoto spēku Apvienotā štāba Spēku aizsardzības departamenta Spēku aizsardzības un fiziskās drošības pārvaldes Fiziskās drošības daļas priekšnieks **Ivars Plociņš**
* Nacionālo bruņoto spēku Apvienotā štāba Juridiskās pārvaldes Normatīvo aktu un līgumu daļas juriste **Sandra Jeršova**
* Militārās policijas Juridiskās daļas priekšniece **Uldze Gudele**
* Militārās policijas Izmeklēšanas dienesta Kriminālmeklēšanas daļas priekšnieks **Dainis Pugačevskis**
* Militārās policijas Juridiskās daļas jurists **Ēriks Škapars**
* Tieslietu ministrijas parlamentārā sekretāre **Ilona Kronberga**
* Tieslietu ministrijas valsts sekretārs **Raivis Kronbergs**
* Ekonomikas ministrijas parlamentārā sekretāre **Ilze Indriksone**
* Ekonomikas ministrijas valsts sekretārs **Edmunds Valantis**
* Ekonomikas ministrijas Juridiskā departamenta direktors **Kaspars Lore**
* Ekonomikas ministrijas Juridiskā departamenta Tiesiskā nodrošinājuma nodaļas vadītājs **Haralds Skarbnieks**
* Ekonomikas ministrijas Juridiskā departamenta Tiesiskā nodrošinājuma nodaļas juriste **Agnese Bugaja**
* Iekšlietu ministrijas valsts sekretārs **Dimitrijs Trofimovs**
* Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore majore **Laura Selēna**

**citas personas:**

**Saeimas Juridiskā biroja vecākā juridiskā padomniece Līvija Millere**

**Saeimas deputāts Ainars Bašķis**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, B.Veiskate, M.Veinalds, E.Kalniņa.**

**Sēdi vada:** komisijas sekretārs E.Šnore

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Grozījumi Militārā dienesta likumā (1096/Lp13) 1. lasījums.**

**2. Grozījumi Nacionālās drošības likumā (1113/Lp13) 1. lasījums.**

**3. Grozījumi Nacionālo bruņoto spēku likumā (1124/Lp13) 1. lasījums.**

**4. Dažādi.**

**E.Šnore** atklāj sēdi un informē par izskatāmo darba kārtību un uzaicinātajām amatpersonām.

**I.Klementjevs** uzdod jautājumu par procedūru – nav skaidrs, kādēļ atsākot Saeimas rudens sesiju, komisijas sēdes nenotiek klātienē; otrs jautājums ir par komisijas deputātu A.Blumbergu – vai kādam ir zināms, kādēļ viņš neapmeklē komisijas sēdes.

**E.Šnore** atbild, ka par klātienes sēdēm detalizēti varētu runāt rīt, kad piedalīsies arī komisijas priekšsēdētājs J.Rancāns. Par A.Blumbergu informē, ka līdz 21.septembrim viņam ir slimības lapa.

**E.Šnore** aicina sākt darba kārtības jautājumu izskatīšanu.

**1. Grozījumi Militārā dienesta likumā (1096/Lp13) 1. lasījums.**

E.Šnore dod vārdu likumprojekta autoriem – Aizsardzības ministrijas pārstāvim.

I.Šamarina informē par ministrijas izstrādātajiem grozījumiem likumprojektā, kas sastāv no diviem blokiem: 1) grozījumi saistīti ar O.Kalpaka profesionālās vidusskolas izveidošanu – tiek noteikts, ka jaunieši var iegūt profesionālo vidējo izglītību un jaunākā militārā instruktora kvalifikāciju; tiek atrunāta arī inventāra, formas tērpu un vidusskolas atšķirības zīmju izsniegšana; tiek paredzēts deleģējums MK noteikt kārtību, kādā tiek nodrošināta kārtība nodarbībās un pasākumos; noteiktas tiesības saņemt apmaksātu veselības aprūpi – arī šo kārtību nosaka MK; 2) grozījumi skar karavīrus, kuri atvaļinās no profesionālā dienesta.

L.Millere vaicā: 1) par profesionālo vidusskolu – vai jautājums ir saskaņots ar IZM, vai nerodas pretrunas ar Izglītības likumā noteikto sistēmu; 2) attiecībā uz mācību maksas atmaksu tām personām, kuras atkārtoti iestāsies dienestā – to kārtību, kādā tas notiek, vai paredzēts, ka tas ir MK regulējums.

I.Šamarina atbild: 1) izstrādājot normatīvos aktus, kas saistīti ar minētās profesionālās vidusskolas izveidošanu, AM darbojās ciešā sadarbībā ar IZM – attiecīgi tika panākta vienošanās par mācību saturu un veidu; 2) attiecībā uz mācību izdevumu atmaksu visdrīzāk būs jāpārskata jau pašreizējie MK noteikumi.

L.Millere konceptuāli atbalsta likumprojekta virzību pirmajam lasījumam, kā arī priekšlikumu iesniegšanas termiņu otrajam lasījumam iesaka noteikt 7 dienas.

I.Klementjevs interesējas par skolēnu formas tērpu – vai tas jānēsā visu mācību laiku, jeb tikai militārajā mācībā, kā arī, vai forma jau ir apstiprināta.

I.Šamarina skaidro, ka forma būs līdzīga kā jaunsargiem – vīzijai jau būtu jābūt, kāda tā izskatīsies. Skolēni to nēsās visu mācību laiku.

*Deputātiem vairāk jautājumu, kā arī iebildumu par izskatāmo likumprojektu nav.*

E.Šnore aicina deputātus atbalstīt likumprojekta virzību 1.lasījumam.

*Deputāti atbalsta likumprojekta virzību 1.lasījumam.*

**LĒMUMS:**

- konceptuāli atbalstīt likumprojektu “Grozījumi Militārā dienesta likumā” (1096/Lp13) un virzīt to izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 7 dienas;

- noteikt par referentu R.Bergmani.

**2. Grozījumi Nacionālās drošības likumā (1113/Lp13) 1. lasījums.**

E.Šnore dod vārdu likumprojekta autoriem – Ekonomikas ministrijas pārstāvim.

H.Skarbnieks informē par ministrijas izstrādātajiem grozījumiem likumprojektā. Šobrīd NDL 6.nodaļā ir paredzēti ierobežojumi nacionālai drošībai nozīmīgām komercsabiedrībām – piemēram, ir jāsaņem MK atļauja, ja tiek iegūta būtiska līdzdalība nacionālai drošībai nozīmīgā komercsabiedrībā. Šobrīd būtiskas līdzdalības jēdzienu nosaka Finanšu instrumentu tirgus likums, kas faktiski paredz FKTK deleģēt tiesības izdot ārējos normatīvos aktus. Ar grozījumiem tiek precizēts, ka, izvērtējot attiecīgos darījumus, ir iespējams piemērot FKTK izdotos normatīvos aktus.

L.Millere vaicā: tīri praktiski – cik tas varētu lielā mērā palielināt to sabiedrību skaitu, kas atbilstu likuma kritērijiem.

H.Skarbnieks atbild: sabiedrību skaitu šie grozījumi nepalielina, tie nedaudz maina uzraudzības mehānismu, atvieglojot gadījumus, kad ir, piemēram, kāda persona ieguvusi netiešu būtisku līdzdalību nacionālai drošībai nozīmīgā komercsabiedrībā, un pēc būtības netiešā būtiskā līdzdalība ir konstatējama no FKTK izdotajiem normatīvajiem aktiem, tad arī šim darījumam faktiski ir jāsaņem MK atļauja, bet kopējo nacionālai drošībai nozīmīgo komercsabiedrību skaitu grozījumi nemaina. Diskutējot par grozījumiem, ir nonākts pie kopsaucēja, ka FKTK ārējie normatīvie akti nav attiecināmi uz NDL paredzētajiem kontroles mehānismiem.

L.Millere konceptuāli atbalsta likumprojekta virzību pirmajam lasījumam, kā arī priekšlikumu iesniegšanas termiņu otrajam lasījumam iesaka noteikt 7 dienas.

*Deputātiem jautājumu un iebildumu par izskatāmo likumprojektu nav.*

E.Šnore aicina deputātus atbalstīt likumprojekta virzību 1.lasījumam.

*Deputāti atbalsta likumprojekta virzību 1.lasījumam.*

**LĒMUMS:**

- konceptuāli atbalstīt likumprojektu “Grozījumi Nacionālās drošības likumā” (1113/Lp13) un virzīt to izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 7 dienas;

- noteikt par referentu R.Bergmani.

**3. Grozījumi Nacionālo bruņoto spēku likumā (1124/Lp13) 1. lasījums.**

**E.Šnore** dod vārdu likumprojekta autoriem – Aizsardzības ministrijas pārstāvim.

I.Šamarina informē par ministrijas izstrādātajiem grozījumiem likumprojektā – noteikts, ka militāro objektu apsardzi veiks karavīri, zemessargi un apsardzes komersants.

L.Millere vaicā: 1) attiecībā uz aizsargjoslām – minētas triju veidu aizsargjoslas, bet kādā normatīvajā aktā šīs aizsargjoslas ir definētas, noteiktas; 2) attiecībā uz apsardzes komersantu piesaisti militāro objektu apsardzē – cik lielā mērā ir domāts piesaistīt apsardzes komersantus, vai tie būs bieži gadījumi, vai kāds rets izņēmuma gadījums.

L.Millere atbalsta likumprojektu paketē ietilpstošo likumprojektu virzību pirmajam lasījumam, kā arī priekšlikumu iesniegšanas termiņu otrajam lasījumam iesaka noteikt 10 dienas.

*Deputātiem jautājumu un iebildumu par izskatāmo likumprojektu nav.*

E.Šnore aicina deputātus atbalstīt likumprojekta virzību 1.lasījumam.

*Deputāti atbalsta likumprojekta virzību 1.lasījumam.*

**LĒMUMS:**

- konceptuāli atbalstīt likumprojektu “Grozījumi Nacionālo bruņoto spēku likumā” (1124/Lp13) un virzīt to izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu otrajam lasījumam – 11 dienas;

- noteikt par referentu R.Bergmani.

E.Šnore informē, ka šīsdienas darba kārtības jautājumi ir izskatīti. Aicina deputātus izteikties, ja ir kāds jautājums par komisijas darbu.

**4. Dažādi.**

**R.Bergmanis** aicina visus komisijas deputāti konceptuāli izteikties, vai turpmāk strādāt klātienē vai attālināti. Izsaka vēlmi atgriezties pie darba klātienē, jo klātienes režīms ir daudz ātrāks.

E.Šnore komentē, ka viņa viedoklis ir pretējs. Attālinātās sēdes ir sevi pierādījušas kā produktīvas, kā arī ietaupās daudz resursu. Rosina darbu turpināt attālināti.

I.Klementjevs pauž neapmierinātību ar attālināto režīmu – neesot pārliecības, kas ir runātājs. Uzskata, ja visi ir vakcinēti, tad nepieciešams strādāt klātienē.

A.Latkovskis aicina izmantot hibrīdvariantu – kurš var, tas piedalās sēdēs klātienē, kurš nevar – ir iespējas piedalīties attālināti.

M.Možvillo uzskata, ka darbam jānotiek klātienē, tas būtu daudz efektīvāks.

M.Šteins aicina saglabāt hibrīdrežīmu – tas ļauj nodrošināt daudz lielāku sabiedrības līdzdalību.

E.Šnore rezumē, ka viedokļi dalās 3:3 – nepieciešams vēl aptaujāt pārējos komisijas deputātus un tad lemt.

R.Bergmanis piedāvā pajautāt arī Ainaram Bašķim, kurš jau arī tūlīt būs iekļauts komisijas sastāvā.

A.Bašķis izsakās par labu hibrīdvariantam.

M.Šteins komentē I.Klementjeva izteikto argumentu, kas nav pamatots – jebkuram deputātam ir tiesības pajautāt, lai runātājs ieslēdz arī kameru.

E.Šnore vēlreiz rezumē, ka viedokļi pašreiz dalās 3:4. Rīt varētu izteikties J.Rancāns un A.Zakatistovs. Atgādina, ka nākamā komisijas sēde ir rīt plkst. 10.00 videokonferences režīmā, kā arī informē, ka pats nevarēšot tajā piedalīties.

E.Šnore pateicas uzaicinātajām personām par dalību komisijas sēdē un slēdz sēdi.

Sēde pabeigta plkst. 10.35.

Komisijas sekretārs (paraksts\*) E.Šnore

Komisijas deputāts (paraksts\*) R. Bergmanis